Dec 19,2015
పోస్టాఫీసులలో ఏటీఎంలు
       న్యూఢిల్లీ: గ్రామీణ ప్రాంతాలలోని ప్రజలకు కూడా నగదు లభ్యతను సులభతరం చేసేందుకు గాను దేశ వ్యాప్తంగా దాదాపు 1.25 లక్షల పోస్టాఫీసులలో ఏటీఎం యంత్రాల ఏర్పాటు ప్రక్రియ మొదలైనట్లుగా ప్రభుత్వం శుక్రవారం లోక్‌సభలో తెలిపింది. మారుమూల ప్రాంతంలోని ప్రజలకు నగదు లభ్యత విషయమై పలువురు సభ్యులు లేవనెత్తిన ప్రశ్నలకు ఆర్థిక మంత్రి జయంత్‌ సిన్హా స్పందించారు. ఏటీఎం యంత్రాల ఏర్పాటు ప్రక్రియ మొదలైనట్లుగా వివరించారు. పలు బ్రాంచీలలో తగినంత సిబ్బంది లేని చోట 'బ్యాంక్‌ మిత్ర' పేరుతో తాత్కాలిక ప్రాతిపదికన ఏర్పాటు చేసుకున్న సిబ్బంది కూడా నగదు లభ్యత పెరిగినట్లుగా మంత్రి వివరించారు. బ్యాంకుల్లో నియామకాల విషయమై అడిగిన ప్రశ్నకు ఆయన ప్రశ్నోత్తరాల సమయంలో వివరణనిస్తూ బ్యాంకుల్లోని అన్ని బ్యాక్‌లాగ్‌ పోస్టులను భర్తీ చేసినట్లుగా ఆయన తెలిపారు. 38,000 మంది బ్యాంక్‌ ఉద్యోగులు రిటైర్‌మెంట్‌ కానున్న నేపథ్యంలో దాదాపు 60,000 మందిని కొలువుల్లోకి తీసుకున్నట్లుగా వెల్లడించారు. 2013-14లో 38,254 మంది రిటైర్‌మెంట్‌లు ఉండగా 35,549 మందిని బ్యాంకుల్లోకి నియమించుకున్నట్లుగా తెలిపారు. 2014-15లో రిటైర్‌మెంట్‌లు 38,170 కాగా నియమకాలు 30,359గా ఉన్నాయని జయంత్‌ వివరించారు. ప్రస్తుత ఆర్థిక సంవత్సరంలో (2015-16లో) 21,500 రిటైర్‌మెంట్‌ ఖళీలు ఏర్పడగా నియమకాలు 24,133గా నమోదు అయినట్లు మంత్రి వివరణనిచ్చారు.2015-16 ఆర్థిక సంవత్సరానికి గాను 3.9 శాతం ద్రవ్యలోటును లక్ష్యాన్ని చేరుకోగలమని జయంత్‌ సిన్హా తెలిపారు. లక్ష్యాన్ని అందుకొనే దిశలో ప్రభుత్వం సరైన మార్గంలో పయనిస్తోందని ఆయన సభ్యులకు హామీ ఇచ్చారు.
మీ స్నేహితులకు రికమెండ్ చెయ్యండి